Mužská dvojhra na Wimbledone 2007

Deň 1: 25. jún

Začiatok zápasov prvého dňa Wimbledonu bol kvôli dažďu posunutý o dve a pol hodiny a aj neskôr boli zápasy párkrát prerušené, takže sa nestihli odohrať všetky zápasy naplánované na prvý deň. Do druhého kola hladko v troch setoch postúpili favoriti Roger Federer, Andy Roddick, Tommy Haas a David Ferrer. Štyri sety potreboval piaty nasadený Fernando González aby porazil Ginepriho. Ako prvý z nasadených hráčov vypadol Philipp Kohlschreiber, ktorý nestačil Francúzovi Florentovi Serrovi a prehral s ním v troch setoch 7:6, 6:4, 6:4. Ďalej postúpili aj dvaja kvalifikanti, Čech Tomáš Zíb v päťsetovej bitke porazil Argentínčana Hartfielda a Alejandro Falla v troch setoch porazil Sama Querreyho. V súbojoch nenasadených do druhého kola postúpili Danai Udomchoke, Michael Berrer, Paul-Henri Mathieu a po päťsetovej dráme aj Janko Tipsarević. Vrcholom prvého dňa bol nepochybne zápas domáceho Tima Henmana, držiteľa divokej karty a turnajovej 25 Španiela Carlosa Moyu. Tim Henman za výdatnej podpory domácich fanúšikov mal už štyri mečbaly, keď bol zápas prerušený kvôli tme za stavu 6:3, 1:6, 5:7, 6:2, 5:5 z pohľadu Henmana. Prerušené kvôli tme boli aj niektoré ďalšie zápasy.

Deň 2: 26. jún

Drámu so šťastným koncom pre domáceho  Tima Henmana videl Centrálny dvorec v dohrávanom zápase, keď Tim Henman premenil siedmy mečbal a v piatom sete vyhral 13:11. Okrem Carlosa Moyu z nasadených vypadol aj Slovák Dominik Hrbatý, ktorý nestačil na Taliana Seppiho a prehral v troch setoch 6:7, 1:6, 2:6, Juan Mónaco, ktorý prehral s Kristofom Vliegenom a Filippo Volandri, ktorý podľahol Nicolasovi Kieferovi. Potrápili sa aj Juan Carlos Ferrero, Juan Ignacio Chela a Tommy Robredo, ktorí na postup potrebovali päť setov. Naopak ľahko v troch setoch postúpili nasadení Rafael Nadal, James Blake, Lleyton Hewitt, Jonas Björkman, Tomáš Berdych, Robin Söderling, Jarkko Nieminen, Richard Gasquet, David Nalbandian, Novak Đoković, Nikolaj Davydenko, Agustín Calleri a Marat Safin. Zaujímavý súboj generácií zviedli austrálsky veterán Wayne Arthurs a holandský mladík, víťaz juniorky Wimbledonu z roku 2006, Thiemo de Bakker. Nakoniec po päťsetovom boji zvíťazila Arthursova skúsenosť. Okrem Arthursa postúpili aj ďalší štyria kvalifikanti: Müllerovi vzdal Óscar Hernández, A'isám ul-Hak Kuréší porazil iného kvalifikanta Lee Childsa, Wang Jü-cuo vyhral nad Kunicynom a z francúzskeho súboja vyšiel víťazne Nicolas Mahut. Celkovo to bol veľmi úspešný deň pre francúzskych tenistov. Okrem Mahuta a Gasqueta postúpili aj Gaël Monfils, Jo-Wilfried Tsonga, Fabrice Santoro, Gilles Simon, Nicolas Devilder, Sébastien Grosjean, Florent Serra, Edouard Roger-Vasselin a Michaël Llodra.

Deň 3: 27. jún

Tretí hrací deň znova ovplyvnilo počasie. Hralo sa približne iba do šiestej večer miestneho času, kedy začalo pršať. Odohralo sa iba päť zápasov, v ktorých zvíťazili nasadení favoriti Andy Roddick, Fernando González a Richard Gasquet. Zo súbojov nenasadených do tretieho kola postúpili Fernando Verdasco a Janko Tipsarević, ktorý vyhral svoj druhý päťsetový zápas na šampionáte. Svoj zápas dobre rozohral aj Roger Federer, ktorý pred prerušením viedol  6:2, 7:5, 2:0.

Deň 4: 28. jún

Štvrtý hrací deň sa začalo hrať o hodinu skôr, aby sa stihli odohrať zápasy z predchádzajúceho dňa. Svetová a turnajová jednotka Roger Federer podľa predpokladu dotiahol svoj zápas do víťazného konca, keď vyhral tretí set 6:1. V boji o štvrťfinále sa stretne s Rusom Maratom Safinom, ktorý si v troch setoch poradil s Pakistancom Kuréším. Do tretieho kola postúpili aj dvaja nenasadení Francúzi Jo-Wilfried Tsonga a Edouard Roger-Vasselin, ktorý vyradil turnajovú 24 Juana Ignacia Chelu. O zatiaľ najväčšie prekvapenie sa postaral veterán Wayne Arthurs, ktorý v troch setoch zdolal nasadenú 11., Španiela Tommyho Robreda. Z nasadených vypadol ešte Španiel David Ferrer, ktorý podľahol Francúzovi Mathieuovi a Argentínčan Agustín Calleri, ktorý prehral s Kórejčanom I Hjung-tchäk. Ostatní favoriti už svoje zápasy vyhrali, aj keď Rusi Michail Južnyj a Nikolaj Davydenko na to potrebovali až päť setov. Najmä Davydenko sa spamätal v poslednej chvíli, keď otočil vývoj zápasu z 0:2 v tiebreaku tretieho setu. Posledný domáci tenista Tim Henman vypadol po päťsetovom boji s Felicianom Lópezom.

Deň 5: 29. jún

Piaty hrací deň priniesol tri prekvapenia. Nečakal sa postup Janka Tipsarevića cez Fernanda Gonzáleza, Mathieua cez Ivana Ljubičića a Juana Carlosa Ferrera cez Jamesa Blakea. Naopak svoj zápas tretieho kola ľahko zvládli Roger Federer, Andy Roddick a Tommy Haas, ktorý však na úvod svojho zápasu stratil set, no vývoj otočil a zvíťazil v štyroch setoch. Do štvrtého kola ešte postúpili dvaja Francúzi, turnajová dvanástka Richard Gasquet a držiteľ divokej karty Jo-Wilfried Tsonga.

Deň 6: 30. jún

V sobotu na Wimbledone skoro celý deň pršalo. Z celého programu sa stihol rozohrať iba zápas Berdycha s I Hjung-tchäk, ktorý bol prerušený za stavu 6:4, 2:3. Všetky zápasy boli preložené na pondelok 2. júna.

Deň 7: 2. júl

V pondelok sa dohrávali stretnutia tretieho kola. V súboji veteránov Jonas Björkman porazil Arthursa 6:2, 6:1, 6:4. Do štvrtého kola ďalej postúpili Marcos Baghdatis, Michail Južnyj a Tomáš Berdych. Ostatné zápasy 3. kola museli byť prerušené pre dážď.

Deň 8: 3. júl

V troch zápasoch, ktoré sa stihli opäť kvôli dažďu dohrať, zvíťazili a do štvrtého kola sa prebojovali Lleyton Hewitt a Nikolaj Davydenko. V jedinom dohratom zápase štvrtého kola si Juan Carlos Ferrero poradil s Tipsarevićom v troch setoch 7:5, 6:3, 7:6.

Deň 9: 4. júl

V stredu sa konečne dohrali zápasy tretieho kola. Rafael Nadal zdolal v päťsetovej bitke Robina Söderlinga a Novak Đoković v štyroch setoch Nicolasa Kiefera. Andy Roddick a Richard Gasquet zvládli svoje zápasy štvrtého kola a rozšírili rady štvrťfinalistov.

Deň 10: 5. júl

Vo štvrtok sa dohrali zápasy štvrtého kola. Rafael Nadal obrátil zápas s Michailom Južnym z 0:2 na 3:2 na sety. Cez vyššie nasadeného Davydenka postúpil Marcos Baghdatis. Ostávajúce dva zápasy sa skončili podľa papierových predpokladov a do štvrťfinále postúpili Tomáš Berdych a Novak Đoković. Štvrťfinálový zápas Rogera Federera a Juana Carlosa Ferrera musel byť za stavu 5:5 v prvom sete kvôli dažďu prerušený.

Deň 11: 6. júl

V piatok boli na programe štvrťfinálové zápasy. Roger Federer a Rafael Nadal svoje zápasy bez problémov zvládli, keď iba Federer prehral jeden set. Päťsetové drámy videli diváci na kurte č. 1. Najprv sa nasadená štvorka Novak Đoković potrápila s desiatkou Marcos Baghdatis, aby napokon postúpila po výhre 7:6, 7:6, 6:7, 4:6, 7:5. Vyvrcholením dňa bol súboj Richarda Gasqueta a Andyho Roddicka. Francúz dokázal otočiť zo stavu 0:2 na sety a vynikajúcou hrou, keď  zahral viac ako 80 víťazných úderov (najmä z bekhendu) nakoniec vyhral 4:6, 4:6, 7:6, 7:6, 8:6.

Deň 12: 7. júl

Podobne ako French Open 2007 sa aj do finále Wimbledonu prebojovali dvaja najvyššie nasadení hráči. Roger Federer v troch setoch porazil  Richarda Gasqueta a Novak Đoković vzdal Rafaelovi Nadalovi za stavu 6:3, 1:6, 1:4.

Deň 12: 8. júl

Finálový zápas medzi Federerom a Nadalom bol veľmi vyrovnaný. Hneď na začiatku prvého setu Federer získal Nadalovo podanie a viedol 3:0. Hneď na to však podanie stratil a Nadal vyrovnal na 3:3. Odvtedy obaja hráči už svoje podanie nepustili a tak prvý set skončil tie-breakom, v ktorom dominoval Federer. V druhom sete si hráči držali svoje podanie až do stavu 4:5 pre Nadala, keď Federer prehral svoje podanie a tým aj druhý set 4:6. V treťom sete sa ani jednému hráčovi nepodarilo prelomiť súperove podanie a podobne ako v prvom sete rozhodoval tie-break, ktorý opäť vyhral Federer. Tretí set bol jasnou záležitosťou Rafaela Nadala, ktorý ho vyhral 6:2. V rozhodujúcom piatom sete sa zápas lámal za stavu 2:2. Pri podaní Federera Nadal  nevyužil dve brejkové príležitosti za stavu 15:40. Federer si podanie udržal. Vzápätí sa v podobnej situácii ocitol Rafael Nadal, ktorý ale svoje podanie stratil. Do konca setu už Nadal neuhral ani jednu hru a tak prehral 6:2. Roger Federer tak získal piaty wimbledonský titul za sebou čím vyrovnal rekordný zápis Björna Borga z rokov 1976-1980. Zároveň drží sériu 54 víťazných zápasov na tráve za sebou.